Klus, Martin, poslanec NR SR (2019-03-27):
Ďakujem pekne, pán predsedajúci. Vážený pán podpredseda vlády, milé kolegyne, vážení kolegovia, dovoľte mi, aby som vystúpil v rozprave v rámci druhého čítania k tomuto návrhu zákona. Ako som už informoval kolegov na gesčnom výbore pre európske záležitosti, som veľmi rád, že sa v súvislosti s týmto zákonom nepolitizuje, prešiel nám jednomyseľne hlasmi rovnako opozície, ako aj koalície, pretože všetci máme na pamäti dôležitosť recipročného princípu ochrany práv našich občanov žijúcich vo Veľkej Británii. Ako správne povedal pán podpredseda vlády, hovoríme o takmer 100-tisíc občanoch, ktorí túto našu pomoc potrebujú. Takisto sme boli informovaní, že na ústavnoprávnom výbore pán spravodajca predložil pozmeňujúci návrh z ministerstva zdravotníctva, ktorý do istej miery vyriešil drobný technický problém so zdravotníckymi pomôckami, pokiaľ si dobre pamätám. A podobný drobný technický problém by som rád ešte v rámci tohto druhého čítania vyriešil aj ja. Jedná sa o problematiku uznávania dokladov o vzdelaní a neskončeného konania o uznaní odbornej kvalifikácie. V zásade sa jedná o dve záležitosti, jedna súvisí s tým, že Slovenská republika by zabezpečila plnú reciprocitu, tak je nevyhnutné, aby uznávala kvalifikácie tak ako doposiaľ. V návrhu, ktorý máme k dispozícii, sa spomína sedem kvalifikácií. A potom je tu ešte jedna dôležitá vec, keďže navrhujeme zachovanie toho status quo, a teda ísť nad rámec tých siedmich kvalifikácií, aby sme toto konanie mohli riešiť až do 31. 12. 2020, čiže aj po tom, ako by teoreticky Veľká Británia mala z Európskej únie odísť bez dohody, hoci na tomto mieste rád zdôrazním že asi nikto z nás si také niečo nepraje. Dovolím si teda prečítať pozmeňujúci návrh k vládnemu návrhu zákona, ktorým sa menia a dopĺňajú niektoré zákony v súvislosti s vystúpením Spojeného kráľovstva Veľkej Británie a Severského Írska z Európskej únie bez dohody, to jest tlač 1398. A teda konkrétne: V čl. XVII bod 2 § 64b odsek 1 znie: „(1) Na účely konania o uznaní dokladu o vzdelaní a neskončeného konania o uznaní odbornej kvalifikácie sa doklad o vzdelaní a odborná kvalifikácia získané v uznanej vzdelávacej inštitúcii so sídlom na území Veľkej Británie a Severného Írska (ďalej len „Spojené kráľovstvo“) považuje za doklad o vzdelaní a odbornú kvalifikáciu získanú v uznanej vzdelávacej inštitúcii so sídlom na území členského štátu. Konanie podľa prvej vety, ktoré sa začalo pred vystúpením Spojeného kráľovstva z Európskej únie, možno od účinnosti tohto zákona skončiť alebo, ak sa toto konanie nezačalo, možno ho začať a skončiť podľa právnej úpravy účinnej pred vystúpením Spojeného kráľovstva z Európskej únie a to do 31. decembra 2020.“ Dovolím si zdôrazniť ešte raz aj to odôvodnenie. Navrhujeme zachovať súčasné status quo, čo je veľmi dôležité pre budúce priateľské a spojenecké vzťahy a väzby s Veľkou Britániou. Takisto je to veľmi dôležité preto, že ak nám Veľká Británia garantuje práva našich občanov aj v súvislosti s uznávaním kvalifikácií, aby sme v rovnakom pomere túto garanciu Veľkej Británii a jej občanom zabezpečili aj my. A zároveň aj po vystúpení Spojeného kráľovstva z Európskej únie, to znamená až do 31. 12. 2020, navrhuje tento môj pozmeňovací návrh zachovanie status quo, a to v záujme zachovania niekoľkokrát spomínanej reciprocity. Keďže sa jedná o takúto technickú záležitosť, ktorú sme si prekonzultovali aj s legislatívnym odborom, aktuálne čakáme na vyjadrenie ministerstva školstva v tejto súvislosti, tak verím, že bude široko plénom podporená, rovnako tak koalíciou, ako aj opozíciou. Jeden návrh dávam k dispozícii aj pánovi podpredsedovi vlády, jeden spravodajcovi, jeden si dovolím nechať a vopred vám ďakujem za vašu podporu.